
RAPORT
asupra proiectului de Lege pentru modificarea Legii nr. 67/2004 privind alegerea autorităţilor administraţiei publice locale
                    În conformitate cu prevederile art. 95 din Regulamentul Camerei Deputaţilor, republicat, Comisia juridică, de disciplină şi imunităţi a fost sesizată spre dezbatere, cu proiectul de Lege pentru modificarea Legii nr. 67/2004 privind alegerea autorităţilor administraţiei publice local, trimis cu adresa nr. PL x 273 din 5 mai 2008, înregistrat cu nr. 31/327 din 10 martie 2009.
Senatul, în calitate de primă Cameră  sesizată, a adoptat proiectul de   lege în şedinţa din data de 29 aprilie 2008, ca urmare a depăşirii termenului de adoptare, potrivit art. 75 alin. (2) teza a III-a din Constituţia României, republicată.
Potrivit prevederilor art. 75 din Constituţia României, republicată şi ale art. 92 alin. (9) pct. 2 din Regulamentul Camerei Deputaţilor, republicat, Camera  Deputaţilor este  Cameră decizională. 

Consiliul Legislativ  a avizat favorabil, iniţiativa legislativă, cu observaţii şi propuneri, conform avizului nr. 1549/12.11.2007.

Guvernul, prin avizul transmis, cu nr. 4551/DRP din 24 august 2009, nu susţine adoptarea acestui proiect de lege.

Proiectul de lege supus dezbaterii are ca obiect de reglementare  completarea art. 24 din Legea nr. 67/2004 pentru alegerea autorităţilor administraţiei publice locale, republicată, cu trei noi alineate, în scopul instituirii unor măsuri de natură să prevină apariţia unor situaţii care să împiedice desfăşurarea procesului electoral şi să asigure siguranţă persoanelor aflate în situaţii de risc medical.

În conformitate cu prevederile art. 61 din Regulamentul Camerei Deputaţilor, membrii Comisiei au examinat proiectul de lege  mai sus menţionat şi avizul favorabil al Consiliului Legislativ în şedinţa din  4 noiembrie 2009.
Din numărul total de 25 de  membri ai Comisiei juridice, de disciplină şi imunităţi au participat la şedinţă 14 deputaţi.
La dezbateri au participat, în calitate de invitaţi, domnul Marian Muhuleţ, vicepreşedinte al Autorităţii Electorale Permanente, domnul Cristian Leahu, director la Direcţia legislaţie din Autoritatea Electorală Permanentă şi doamna Adriana Vizitiu, director adjunct în Ministerul Administraţiei şi Internelor.
Cu ocazia dezbaterilor s-a constatat că, în conformitate cu dispoziţiile art. 24 alin. (5) din Legea nr. 67/2004, cu privire la birourile electorale, se stipulează că preşedintele şi locţiitorul acestuia sunt, de regulă, magistraţi sau alţi jurişti, care nu fac parte din nici un partid politic, iar în cazul în care numărul juriştilor este insuficient, lista completată de către prefect cu alte persoane care se bucură de prestigiu în faţa locuitorilor şi care, de asemenea, nu fac parte din nici un partid politic. Totodată, legea dispune că înscriere acestora pe lista de pe care se face tragerea la sorţi se efectuează de către preşedintele tribunalului,pentru magistraţi, sau de către prefect, împreună cu preşedintele tribunalului şi de către un reprezentant din partea fiecărui partid politic parlamentar, pentru ceilalţi jurişti. Potrivit celor menţionate, rezultă că persoanele care pot deveni membri ai birourilor electorale exercită profesii care implică controlul medical periodic, sunt cunoscute şi se bucură de prestigiu  în faţa locuitorilor. Totodată s-a apreciat că persoanele care sunt alese sau desemnate în comisiile electorale ale secţiilor de votare au tot interesul de a aduce la cunoştinţa celor în drept - din proprie iniţiativă . o eventuală stare de sănătate precară, urmând a fi înlocuite cu persoane valide.
De asemenea, s-a apreciat că proiectele de acte normative iniţiate în perioada 2006-2008 nu mai sunt de actualitate.
 
În urma dezbaterii, membrii Comisiei au hotărât, cu unanimitate de voturi, să propună plenului Camerei Deputaţilor respingerea  proiectului de Lege pentru modificarea Legii nr. 67/2004 privind alegerea autorităţilor administraţiei publice locale.

În raport de obiectul şi conţinutul său, proiectul de lege  face parte din categoria legilor organice.
PREŞEDINTE,                                              SECRETAR,
           Daniel BUDA                                   Gabriel ANDRONACHE
Consilier 
Paul Şerban

